Rozsudok Súdneho dvora (desiata komora) z 22. mája 2025 – Komisia/Holandsko (Smernica o otvorených dátach a opakovanom použití informácií verejného sektora)
(vec C-213/23)1
„Nesplnenie povinnosti členským štátom – Článok 258 ZFEÚ – Smernica (EÚ) 2019/1024 – Otvorené dáta a opakované použitie informácií verejného sektora – Neúplné prebratie tejto smernice a bezodkladné neoznámenie opatrení na prebratie – Článok 260 ods. 3 ZFEÚ – Návrh na uloženie povinnosti zaplatiť paušálnu sumu a pokutu – Čiastočné späťvzatie“
Jazyk konania: holandčina
Účastníci konania
Žalobkyňa: Európska komisia (v zastúpení: P.-J. Loewenthal a U. Małecka, splnomocnení zástupcovia)
Žalovaný: Holandské kráľovstvo (v zastúpení: E. M. M. Besselink, M. K. Bulterman a J. M. Hoogveld, splnomocnení zástupcovia)
Výrok rozsudku
Holandské kráľovstvo si tým, že po uplynutí lehoty stanovenej v odôvodnenom stanovisku Európskej komisie zo 6. apríla 2022 neprijalo všetky zákony, iné právne predpisy a správne opatrenia potrebné na dosiahnutie súladu so smernicou Európskeho parlamentu a Rady (EÚ) 2019/1024 z 20. júna 2019 o otvorených dátach a opakovanom použití informácií verejného sektora, a v dôsledku toho tým, že ich neoznámilo Komisii, nesplnilo povinnosti, ktoré mu vyplývajú z článku 17 tejto smernice.
Holandské kráľovstvo je povinné zaplatiť Európskej komisii paušálnu sumu vo výške 10 000 000 eur.
Holandské kráľovstvo znáša svoje vlastné trovy konania a je povinné nahradiť trovy konania, ktoré vznikli Európskej komisii.
____________
1 Ú. v. EÚ C 216, 19.6.2023.